Rand verswak skerp ná Tito praat | Netwerk24
Deur Nellie Brand-Jonker 30 Oktober 2019 15:48
Die rand het Woensdagmiddag ná Tito Mboweni, minister van finansies, se lewering van sy mediumtermynbegrotingsraamwerk met 30c of 2% teenoor die dollar verswak.
Die rand het van vroeg af watergetrap teen die dollar en rondom R14,60 verhandel. Nadat Mboweni net na 14:00 met sy toespraak begin het, het die rand van R14,61 omgeswaai en binne sowat veertig minute met 2% tot R14,92 verswak.
Dit is die swakste in twee weke.
Die rede vir die verswakking is omdat die begrotingstekort groter as verwag is, asook die vlak van staatskuld in verhouding tot die BBP.
Nedbank het in 'n verklaring gesê: "Dit is moeilik om te sien hoe die graderingsagentskappe 'n optimistiese siening oor die land gaan hê indien daar nie wesenlike veranderinge kom nie."
"Die regering se finansies is duidelik op 'n onvolhoubare pad, en die enigste opsie is baie beter beheer oor besteding en baie beter ekonomiese groei."